Хуэфащэ пщIэ егъуэт
Канадэм щылажьэ Адыгэ Хасэм иригъэкIуэкIа Iуэху дахэм ипкъ иткIэ, Урысей Федерацэм и Федеральнэ Зэхуэсым ФедерацэмкIэ и Советым сенатору хэт, ЩIэныгъэхэмкIэ Дунейпсо Адыгэ академием и президент Къанокъуэ Арсен иджыблагъэ «2020 гъэм и ЦIыху» хъуащ.
КъызэгъэпэщакIуэхэм ирагъэкIуэкIа къэпщытэныгъэхэм япкъ иткIэ, ди республикэм и Iэтащхьэу щыта Къанокъуэ Арсен и IуэхущIафэхэр адрей псоми нэхъ ефIэкIыу къыщIэкIащ. «Политик цIэрыIуэу зэрыщытым къищынэмыщIауэ, Къанокъуэр къызэрацIыхур IуэхуфIым зи мылъку хэзылъхьэущ, псапащIэущ. Абы сабий унэхэм защIегъакъуэ, щэнхабзэ, спорт IуэхущIапIэхэм ядэIэпыкъу зэпытщ.
2000 гъэм Къанокъуэм зыкъыхуэзыгъэзахэм ящыщу цIыхуи 100-м мылъкукIэ защIигъэкъуащ. Ахъшэ хуэныкъуэу лъэIуахэм яхэтщ ныкъуэдыкъуэхэр, сымаджэхэр, зи унэлъапсэр зэзыгъэпэщыжыну хуейхэр, социальнэ IуэхущIапIэхэр, лэжьапIэншэхэр, литературэм, гъуазджэм теухуа проектхэр зыгъэзащIэхэр.
Арсен и мылъкум къыхэкIыу нэгъабэ дэIэпыкъуныгъэшхуэ ягъуэтащ медицинэм и лэжьакIуэхэмрэ Хэку зауэшхуэм и ветеранхэмрэ.
КъищынэмыщIауэ, Сирием къикIыжауэ КъБР-м щеджэ студенти 9-м яхузэтрихьа еджапщIэр яхуитащ. 2020 гъэм ЩIДАА-м и нэIэ щIэту Къанокъуэ Арсен иригъэжьащ адыгэ-абхъаз щIалэгъуалэм хамэ къэралхэм щIэныгъэ щегъэгъуэтын программэр. Мы Iуэхур зытеухуэжар ди щIалэгъуалэм заужьыну Iэмал етынырщ, иджырей информационнэ технологиехэр къагъэсэбэпу гъащIэм лъэ быдэкIэ хэувэнырщ.
Къэбэрдей-Балъкъэр Республикэм щыпсэухэм папщIэ Къанокъуэм 2020 гъэм и бадзэуэгъуэм иригъэкIуэ- кIащ «StartUp 5642» хьэрычэтыщIэ зэпеуэр. Абы цIыху 20 щытекIуащ икIи абыхэм ахъшэу яритащ сом мелуани 10,5-рэ.
Еджэхэм, хьэрычэтыщIэхэм, дэхуэхахэм, сымаджэхэм зэрызащIигъакъуэм, къызыхэкIа лъэпкъым хуэфащэу зэрыпсэум папщIэ «2020 гъэм и ЦIыху» хъуащ Къанокъуэ Арсен.
НэщIэпыджэ Замирэ.
